ฮั่งเส็งปิดเช้าลบ 69.15 จุด เหตุวิตกเฟดขึ้นดอกเบี้ย
ฮั่งเส็งปิดเช้าลบ 69.15 จุด เหตุวิตกเฟดขึ้นดอกเบี้ย
24 พ.ค. 2559

ดัชนีฮั่งเส็งตลาดหุ้นฮ่องกงปิดเช้าปรับตัวลดลง โดยดัชนีฮั่งเส็งลดลง 69.15 จุด หรือ 0.35% ปิดภาคเช้าที่ 19,739.88 จุด เนื่องจากนักลงทุนวิตกกังวลว่าธนาคารกลางสหรัฐ (เฟด) จะปรับขึ้นอัตราดอกเบี้ยในอีกไม่นานนี้ หลังจากที่เจ้าหน้าที่เฟดหลายคนออกมาสนับสนุนความเคลื่อนไหวดังกล่าว
เมื่อวานนี้ นายจอห์น วิลเลียมส์ ประธานเฟดสาขาซานฟรานซิสโก กล่าวว่า เฟดควรปรับขึ้นอัตราดอกเบี้ย 2-3 ครั้งในปีนี้ เนื่องจากอัตราเงินเฟ้อมีแนวโน้มที่จะเคลื่อนตัวสู่เป้าหมายของเฟดที่ระดับ 2% ในปีหน้า
ขณะที่นายเจมส์ บุลลาร์ด ประธานเฟดสาขาเซนต์หลุยส์ได้แสดงความคิดเห็นเมื่อวานนี้เช่นกันว่า เมื่อพิจารณาจากภาวะในตลาดแรงงานและสถานการณ์เงินเฟ้อในขณะนี้แล้ว การที่เฟดจะปรับขึ้นอัตราดอกเบี้ยก็ถือเป็นเรื่องที่เหมาะสม